《萧大夫马歌》
清代·施补华

驽骀䠎𨄕满天下，执策而临叹无马。谁知世有萧大夫，独得名驹色丹赭。

大夫起家军旅中，十年战伐多奇功。常骑此马入阵斗，四蹄风举行如空。

大夫忠勇万人敌，此马肝胆能与同。陟深历险屡转战，巧随人意为西东。

归来爱马如爱子，亲饲刍豆杂马僮。刀疮箭孔手摩抚，腾槽意若相感通。

今年大夫死殉国，此马悲鸣惨不食。雄姿猛气顿销沈，拳毛脱落无颜色。

愿为鬼马驰鬼雄，风雨阴森从击贼。部下健儿不敢骑，茹上词人早相识。

方瞳峻耳形未殊，日日来看泪沾臆。呜呼人头畜鸣今更多，怀恩感义汝则那。

少陵无人曹霸死，寂寞丹青奈汝何。

作者简介：（1836—1890）清浙江乌程人，字均甫，一字均父。同治九年举人，官至山东候补道。有《泽雅堂诗文集》。